CELEX: 32015R1886
Language: et
Date: 2015-10-20 00:00:00
Title: Komisjoni määrus (EL) 2015/1886, 20. oktoober 2015, millega keeldutakse lubamast esitada toidu kohta teatavaid tervisealaseid väiteid, milles osutatakse laste arengule ja tervisele (EMPs kohaldatav tekst)

21.10.2015   
            
            
               ET
            
            
               Euroopa Liidu Teataja
            
            
               L 276/52
            
         KOMISJONI MÄÄRUS (EL) 2015/1886,
   20. oktoober 2015,
   millega keeldutakse lubamast esitada toidu kohta teatavaid tervisealaseid väiteid, milles osutatakse laste arengule ja tervisele
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eriti selle artikli 17 lõiget 3,
   ning arvestades järgmist:
   
               (1)
            
            
               Vastavalt määrusele (EÜ) nr 1924/2006 on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt selleks luba andnud ja kui need väited ei ole esitatud lubatud väidete nimekirjas.
            
         
               (2)
            
            
               Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete loataotlusi liikmesriigi pädevale asutusele. Liikmesriigi pädev asutus peab edastama nõuetekohased taotlused Euroopa Toiduohutusametile (EFSA) (edaspidi „toiduohutusamet”).
            
         
               (3)
            
            
               Toiduohutusamet peab pärast taotluse kättesaamist viivitamata teavitama teisi liikmesriike ja komisjoni ning esitama asjaomase tervisealase väite kohta oma arvamuse.
            
         
               (4)
            
            
               Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
            
         
               (5)
            
            
               Pärast seda, kui ühendus Specialised Nutrition Europe (endine European Dietetic Food Industry Association) oli esitanud määruse (EÜ) nr 1924/2006 artikli 14 lõike 1 punkti b kohase taotluse, pidi toiduohutusamet esitama arvamuse tervisealase väite kohta, mis osutas mitteseeduvate oligo- ja polüsahhariidide, sealhulgas galaktooligosahhariidide, oligofruktoosi, polüfruktoosi ja inuliini mõjule seoses kaltsiumi imendumise parandamisega (küsimus nr EFSA-Q-2008-140) (2). Taotleja esitatud väide oli sõnastatud muu hulgas järgmiselt: „Sisaldab mitteseeduvaid oligo- ja/või polüsahhariide, mis parandavad kaltsiumi imendumist”.
            
         
               (6)
            
            
               Esitatud andmete alusel jõudis toiduohutusamet 19. novembril 2014 komisjonile ja liikmesriikidele saadetud arvamuses järeldusele, et põhjuslik seos mitteseeduvate oligo- ja polüsahhariidide, sealhulgas galaktooligosahhariidide, oligofruktoosi, polüfruktoosi ja inuliini tarbimise ja kasuliku füsioloogilise mõju vahel ei ole tõendatud. Eelkõige jõudis toiduohutusamet järeldusele, et toidukoostisosi „mitteseeduvad oligo- ja polüsahhariidid, sealhulgas galaktooligosahhariidid, oligofruktoos, polüfruktoos ja inuliin” ei ole piisavalt kirjeldatud. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (7)
            
            
               Pärast seda, kui Specialised Nutrition Europe oli esitanud määruse (EÜ) nr 1924/2006 artikli 14 lõike 1 punkti b kohase taotluse, pidi toiduohutusamet esitama arvamuse tervisealase väite kohta, mis osutas Streptococcus thermophilus'e toodetava β-galaktosidaasi mõjule seoses seedekulgla vaevuste vähendamisega (küsimus nr EFSA-Q-2008-148) (3). Taotleja esitatud väide oli sõnastatud muu hulgas järgmiselt: „Laktaas hõlbustab seedimist”.
            
         
               (8)
            
            
               Esitatud andmete alusel jõudis toiduohutusamet 9. oktoobril 2014 komisjonile ja liikmesriikidele saadetud arvamuses järeldusele, et põhjuslik seos (hiljem inaktiveeritava) Streptococcus thermophilus'e poolt imiku piimasegu fermenteerimise ajal toodetava β-galaktosidaasi tarbimise ja seedehäirete vähendamise vahel ei ole tõendatud. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (9)
            
            
               Pärast seda, kui Specialised Nutrition Europe oli esitanud määruse (EÜ) nr 1924/2006 artikli 14 lõike 1 punkti b kohase taotluse, pidi toiduohutusamet esitama arvamuse tervisealase väite kohta, mis osutas kuivatatud ploomide soodsale mõjule normaalsele sooletalitlusele (küsimus nr EFSA-Q-2008-193) (4). Taotleja esitatud väide oli sõnastatud muu hulgas järgmiselt: „Kuivatatud ploomid võivad parandada sooletalitlust”.
            
         
               (10)
            
            
               Esitatud andmete alusel jõudis toiduohutusamet 19. novembril 2014 komisjonile ja liikmesriikidele saadetud arvamuses järeldusele, et põhjuslik seos kuivatatud ploomide tarbimise ning normaalse sooletalitluse soodustamise vahel ilma kõhulahtisuse tekkimiseta ei ole imikute ja kuue kuu kuni kolme aasta vanuste väikelaste puhul tõendatud. Toiduohutusamet märkis eelkõige, et taotleja ei ole esitanud ühegi uuringu tulemusi, mis käsitleksid kuivatatud ploomide mõju imikute ja väikelaste sooletalitlusele. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
            
         
               (11)
            
            
               Kooskõlas määruse (EÜ) nr 1924/2006 artikli 28 lõikega 6 võib selle määruse artikli 14 lõike 1 punktis b osutatud tervisealaseid väiteid, mida ei ole nimetatud määruse artikli 17 lõike 3 kohase otsusega heaks kiidetud, jätkuvalt kasutada kuni kuue kuu jooksul pärast kõnealuse otsuse vastuvõtmist, tingimusel et taotlus on esitatud enne 19. jaanuari 2008. Kuna käesoleva määruse lisas loetletud tervisealased väited vastavad eespool nimetatud tingimustele, tuleks nende suhtes kohaldada määruse (EÜ) nr 1924/2006 artikli 28 lõikes 6 sätestatud üleminekuperioodi.
            
         
               (12)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Käesoleva määruse lisas loetletud tervisealaseid väiteid ei lisata määruse (EÜ) nr 1924/2006 artikli 14 lõikes 1 osutatud liidu lubatud väidete nimekirja.
   2.   Siiski võib lõikes 1 nimetatud tervisealaseid väiteid, mida kasutati enne käesoleva määruse jõustumiskuupäeva, jätkuvalt kasutada veel kuni kuue kuu jooksul pärast käesoleva määruse jõustumist.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 404, 30.12.2006, lk 9.
   
      (2)  EFSA Journal 2014; 12(11): 3889.
   
      (3)  EFSA Journal 2014; 12(10): 3841.
   
      (4)  EFSA Journal 2014; 12(11): 3892.
   
      LISA
      
         Tagasilükatud tervisealased väited
      
      
                  Taotlus – määruse (EÜ) nr 1924/2006 asjakohased sätted
               
               
                  Toitaine, aine, toit või toidugrupp
               
               
                  Väide
               
               
                  EFSA arvamuse viide
               
            
                  Artikli 14 lõike 1 punkti b kohane tervisealane väide, milles osutatakse laste arengule ja tervisele
               
               
                  Mitteseeduvad oligo- ja polüsahhariidid, sealhulgas galaktooligosahhariidid, oligofruktoos, polüfruktoos ja inuliin
               
               
                  Sisaldab mitteseeduvaid oligo- ja/või polüsahhariide, mis parandavad kaltsiumi imendumist.
               
               
                  Q-2008-140
               
            
                  Artikli 14 lõike 1 punkti b kohane tervisealane väide, milles osutatakse laste arengule ja tervisele
               
               
                  
                     Streptococcus thermophilus'e toodetav β-galaktosidaas
               
               
                  Laktaas hõlbustab seedimist.
               
               
                  Q-2008-148
               
            
                  Artikli 14 lõike 1 punkti b kohane tervisealane väide, milles osutatakse laste arengule ja tervisele
               
               
                  Kuivatatud ploomid
               
               
                  Kuivatatud ploomid võivad parandada sooletalitlust.
               
               
                  Q-2008-193